google/wiki40b huggingface dataset:
Schach

Schach er et av de viktigste tyskspråklige sjakktidsskriftene.
Schach har blitt utgitt siden 1947. Fram til 1962 kom det ut to ganger i måneden, deretter månedlig. Fra starten i 1947 ble det gitt ut av  Express-Verlag i Berlin under navnet Schach-Express, fra juli 1950 under dagens tittel. Rundt 1998 ble Exzelsior Verlag utgiver.
Schach var fra 1953 det eneste sjakktidsskriftet i DDR, hele tiden med samme pris, 1.20 Mark. Det ble også gitt ut i Forbundsrepublikken, da til markedspris, med omslag av bedre kvalitet og uten innenrikspolitiske og regionale temaer spesifikke for DDR. I 1996 ble Schach-Report innlemmet i tidsskriftet. Schach-Report innlemmet på sin side det gamle tidsskriftet Deutsche Schachzeitung i 1989, og dagens tidsskrift bærer «Deutsche Schachzeitung» som undertittel.
Fra 1991 ble Schach et mer rendyrket organ for toppspillere. De rundt 82 sidene består i betydelig grad av rapporter fra viktige turneringer og ligaer, spesielt Bundesliga, den tyske toppligaen.
Tidsskriftets webside inneholder blant annet undervisning av stormestre (GM) og internasjonale mestre (IM). Av bidragsytere kan nevnes Magnus Carlsen, Viswanathan Anand og Levon Aronjan.
Max Lange

Liv og virke

Max Lange studerte blant annet rettsvitenskap og filosofi og tok doktorgrad i begge fag. 
I 1864 ble Lange medinnehaver av forlagsbokhandelen Otto Spamer i Leipzig. Han var gift med en av Spamers døtre og drev geskjeften alene etter svigerfarens død i 1886. 
Lange var en produktiv forfatter som skrev populære biografier om Abraham Lincoln (1866), keiser Vilhelm I av Tyskland (1888), og den første biografien om Paul Morphy (1859). Han skrev hovedsakelig om sjakk og drev flere sjakktidsskrifter. Fra 1858 til 1864 var han utgiver og redaktør av tidsskriftet som seinere fikk navnet Deutsche Schachzeitung.
I 1860-årene var Lange blant de beste sjakkspillerne i Tyskland. I Düsseldorf 1862 vant han den første betydelige store tyske sjakkturneringen og samme sted de to påfølgende årene. I 1868 seiret han i Hamburg i Aachen etter et stikkparti mot Adolf Anderssen. Lange var involvert i grunnleggingen av de første tyske sjakkforbundene. Han skrev også Handbuchs für Schachaufgaben og beskjeftiget seg med problemsjakk.
12 edsvorne menn

Handling

Filmen handler om et jurymedlem (Henry Fonda) som må prøve å overbevise de 11 andre medlemmene om å la en drapsmistenkte frikjennes, fordi tvilen bør falle han til gode. Den tiltalte har etter alt å dømme tatt livet av sin egen far og alle jurymedlemmene, unntagen en, mener saken er opplagt. Det hele utvikler seg til en lang, og til tider voldsom, diskusjon om vedkommendes skyld. Etterhvert som intensiteten stiger avsløres det at flere av jurymedlemmene har basert sin oppfatning på fordommer de har overfor kriminelt belastet ungdom. Og etterhvert som disse fordommene kommer til syne utover kvelden begynner stadig flere å tvile på vedkommendes skyld.
Vandre min vei

Handling

Den gamle pater Fitzgibbon arbeider tungt i sin menighet St. Dominic og kirken har gjeld. Så sender biskopen den unge prest O'Malley til hjelp og han får rettet på alt.
Abakanfjellene

Abakanfjellene (russisk: Абаканский хребет – Abakanskij khrebet) er en fjellkjede i det sørvestlige Sibir i Russland. Den er rundt 300 km lang og høyden ligger vanligvis mellom 1400 og 1700 meter. Det høyeste punktet er Bolsjoj Atalyk på 1984 moh. Den består av metamorfe bergarter. Den er for det meste dekt av taiga opp til 1500 moh, som går over til fjelltundra høyere oppe.
Fjellkjeden danner sørgrensen for Kuznetsksenkningen, som også omfatter Kuznetskbekkenet i Kemerovo oblast. Fjellene utgjør den sørlige delen av vannskillet mellom elvene Abakan og Tom. Kjeden er en nordlig forlengelse av Altajfjellene, og videre mot nord fortsetter fjellene i Kuznetsk Alatau.
Den internasjonale matematikkolympiaden

Den internasjonale matematikkolympiaden (IMO) er en årlig matematikkonkurranse for skoleelever (under 20 år, og ikke begynt på noe universitet) fra rundt 90 land over hele verden.
Hvert land sender opp til 6 deltagere, samt opp til 2 ledere som oversetter og retter oppgavene. Konkurransen går over to dager, hver dag får deltagerne et sett med 3 oppgaver som må løses i løpet av 4,5 timer. Oppgavene spenner over flere kategorier, vanligvis geometri, tallteori, algebra og kombinatorikk. De har ofte enkle løsninger, og krever ikke mer enn enkel universitetsmatematikk å forstå, men det kan være svært vanskelige å finne disse løsningene.
IMO er den eldste av fagolympiadene, og er blitt arrangert siden 1959, Norge har deltatt siden 1984. Resultatene ligger vanlig midt på treet, sammen med de andre nordiske landene, men Norge har også tatt både gull-, sølv- og bronsemedaljer (1/12 får gull, 2/12 får sølv og 3/12 får bronsemedalje i IMO). De norske deltagerne velges ut på bakgrunn av resultatene i abelkonkurransen og den nordiske matematikkonkurransen. Rett før konkurransen blir det arrangert en treningsleir, for å lære viktige teknikker og teoremer som ikke blir tatt opp på videregående.
I tillegg til konkurransen er det også mye sosialt program. Kortspill og mafia er veldig populært, gjerne med kompliserte regler. Det er også vanlig å besøke kjente steder i landet hvor konkurransen holdes.
Ifjorden

Ifjorden (nordsamisk: Idjavuotna) er en fjordarm av Laksefjorden i Lebesby kommune i Finnmark. Fjorden strekker seg tolv kilometer sørøstover til bygden Ifjord i enden av fjorden.
Fjorden har innløp mellom Bonøya i sørvest og Skjånes i nordøst. Rypøya ligger midt i innløpet. Ifjord er den største bosetningen ved fjorden, men en finner også flere gårdsbruk på sør- og nordøstsiden, som Oldervik, Skogvika, Nordmannset, Holmen og Heimdal. På sørsiden av fjorden går Friarfjorden sørover. Fjorden er 231 meter på det dypeste, helt ytterst i fjorden.
Fylkesvei 98 går langs sørsiden av fjorden, mens fylkesvei 888 går langs nordøstsiden.
Aberdare nasjonalpark

Dyrelivet

Lett å finne er løver, leoparder, afrikanske elefanter, afrikanske villhunder, kjempeskogssviner, buskbocker, fjell rørbocker, vattenbocker, afrikanske bøffler, suniantiloper, stripet sjakaler, elandantiloper, duikere, olivenbavianer, svart-vit colobus og sykes. Vanskelig å finne er afrikagullkatter og bongo. I parken oppholder seg mange spissneshorner.
Per-Kristian Foss

Familiebakgrunn og yrkeskarrière

Han er sønn av lærer og senere informasjonssjef ved trafikketaten Arne Foss (1921–1999), som var født og oppvokst på gården Morterud i Vestre Toten, og sekretær Berit Holdhus (1925–). Per-Kristian Foss vokste opp i Gamlebyen i etterkrigsårene.
Foss tok artium i 1969 og graden cand.mag. med statsvitenskap, offentlig rett og kriminologi fra Universitetet i Oslo i 1977. Han påbegynte også hovedfaget i statsvitenskap. Foss jobbet som journalist 1971–1973, var redaktør i tidsskriftet Kontur 1979–1980 og var konsulent i Norges Rederforbund 1980–1981.
Han er gift med Jan Erik Knarbakk (1952–), administrerende direktør i Schibsted Forlag.

Politisk arbeid

Foss begynte sin politiske karriere i Unge Høyre, hvor han var blant annet formann i Oslo Unge Høyre 1970–1971, medlem av sentralstyret 1971–1973 og formann 1973–1977. I 1978 ble han valgt til medlem av Høyres arbeidsutvalg, og i 1980-årene var han blant annet medlem av Høyres oljepolitiske komité 1980–1982, formann i Høyres kommunalutvalg 1980–1984, formann i Høyres programkomité 1983–1985, formann i Høyres utvalg for mål og virkemidler i kulturpolitikken 1986–1987 og 2. viseformann i Oslo Høyre 1988–1992. Ved siden av sine politiske oppdrag har han hatt offentlige verv, så som medlem av Lillehammer Olympiske Organisasjonskomité (LOOC) 1989–1992.
Foss var 2. vararepresentant til Stortinget fra Oslo 1977–1981 og har vært fast innvalgt representant siden 1981. På Stortinget har han vært medlem av en rekke fagkomiteer, deriblant Stortingets finanskomité, hvor han var leder 1989–1993 og medlem 1993–2001. Fra 2005 er han medlem av Stortingets kontroll- og konstitusjonskomité, og 2009–13 var han Stortingets andre visepresident. Foss var Høyres parlamentariske nestleder 1993–2001 og visepresident i Europarådets parlamentarikerforsamling i 2007.
Foss var en av de første åpne homofile statsrådene i Norge. Han sto åpent frem som homofil på Oslo Høyres årsmøte i januar 2000, kort tid etter at Anne Holt hadde stått frem. Han hadde tidligere blitt omtalt som homofil i pressen, blant annet i en leder av Trygve Hegnar i Finansavisen i 1997. Like etter ble han valgt til Oslo Høyres leder, et verv han besatt inntil 2004. Foss' foreløpige politiske høydepunkt kom høsten 2001, da han ble finansminister i Kjell Magne Bondeviks andre regjering, som bestod av Høyre, Kristelig Folkeparti og Venstre. Blant Foss' oppgaver var å gjennomføre regjeringens lovnader om skattelettelser. Som vikarierende statsminister for Bondevik i 2002 var Foss' verdens første åpent homofile regjeringssjef. Han var tilbake i partiledelsen som 2. nestleder 2002–2004 og 1. nestleder 2004–2008.
Foss tiltrådte som riksrevisor 1. januar 2014.

Utmerkelser

I 2005 ble han utnevnt til kommandør av St. Olavs Orden.
Johannisthal

Historie

Området har vært bebodd siden 1200-tallet. Den første skriftlige kilde hvor navnet fremkommer er i en militær ordre fra 1753. I 1800 hadde området 72 innbyggere.
På begynnelsen av 1880-tallet ble det bygget badehus ved Königsheide og stedet ble en periode omtalt som Bad Johannisthal. Kurstedene forsvant parallelt med en omfattende industrialisering i området. Industrialiseringen skyldtes bl.a. åpningen av Jernbanelinjen Berlin–Görlitz i 1866, byggingen av Teltowkanalen (1906) og flyplassen (1909).
Den tidligere Johannisthal flyplass ble åpnet 26. september 1909 som en av de første i Tyskland. Zeppeliner-luftskipet LZ 18 styrtet på Johannisthal flyplass 17. oktober 1913. Før første verdenskrig ble det i utkanten av flyplassen etablert ulike industribedrifter knyttet til luftfarten, og flymaskinen Rumpler Taube ble bygget her.
Historien til tysk sivil luftpost startet 5. februar 1919 i Johannisthal da regelmessige flyvninger ble innledet fra Johannisthal lufthavn.
Lufthavnen er delvis omgjort til park og friområde. En del av området er likevel avstengt som naturvernområde, og hvor bl.a. sanglerken hekker.
Johannisthal ble innlemmet i Stor-Berlin i 1920 og lå fra 1945 til 1990 i Øst-Berlin. Inntil forvaltningsreformen i 2001 den en del av den tidligere administrative bydelen Treptow.
Fróðskaparsetur Føroya

Historie

Universitetets historie går tilbake til det vitenskapelige selskapet Føroya Fróðskaparfelag, som ble grunnlagt i 1952. Selskapets hovedmål var å skape et sted for videnskap og forskning på Færøyene. Selskapet foreslo overfor Lagtinget å opprette en høyere utdannelsesinstitusjon i 1965, noe Lagtinget sluttet seg til. Da Academia Færoensis åpnet samme år, hadde det bare én professor: Språkforskeren og forfatteren Christian Matras, som også var tidligere dosent ved Københavns Universitet. Matras hadde i tillegg assistanse fra en sekretær, Maud Heinesen. I de første årene drev man hovedsakelig med årsstudier i naturhistorie og færøysk for lærere. Dette var studier som Føroya Fróðskaparfelag hadde vært intiativtagere til, og som Academia Færoensis videreførte. Etterutdannelse for lærere ble tilbudt frem til slutten av 1980-årene.
I 1967 ble en nemnd nedsatt til å samle inn færøysk folkeviser og lignende, i 1970 ble det nedsatt en nemnd for innsamling av færøyske folkeminner, og i 1972 ble en lignende nemnd nedsatt for å samle inn færøyske salmer. Det innsamlede materialet fra dette storstilte arbeidet er i dag å finne hos Fakultetet for færøysk språk og litteratur.
I 1970 startet man med de virkelige akademiske utdannelsene, og først ute var filosofi. Fakultetet for naturvitenskap kom til i 1972, med betydelige utvidelser i 1981, og fra 1999 er det mulig å studere petroleumsteknologi her. I 1987 ble det også mulig å ta graden cand.phil. ved Fakultetet for færøysk språk og litteratur. I 1976 ble det åpnet for en toårig utdannelse innenfor teologi, og i 1978 ble Fakultetet for teologi etablert. Dette fakultetet ble etter hvert slått sammen med Fakultetet for historievitenskap, og av ulike grunner stanset undervisningen i teologi i 1988. I 1990-årene ble det opprettet årsstudier i økonomi og samfunnsvitenskap, og etter noen års avbrekk er disse fagene tilbake fra 2000. Fra 2002 er det mulig å studere informasjonsteknologi.
Fra semesteråret 2004/2005 er alle utdannelsesløpene ved universitetet organiserte i henhold til Bologna-deklarasjonen.
Den opprinnelige loven for universitetet av 1965 ble først erstattet med en ny i 1987. I 1990 ble loven endret samtidig som det ble tildelt universitetsstatus. Universitetets struktur ble forenklet ved en lovendring i 1995, og fra 1. august 2008 er Føroya Læraraskúli (lærerhøyskolen), Sjúkrarøktarfrøðiskúlin (sykepleierhøyskolen) og gamle Fróðskaparsetur Føroya samlet under navnet Fróðskaparsetur Føroya.
Tone Sofie Aglen

Biografi

Hun har mastergrad i statsvitenskap fra NTNU fra 2006, emner i organisasjon og ledelse fra Universitetet i Nordland samt tilleggsutdannelse i ledelse og nordisk språk og litteratur.
Aglen var medlem av SV fra tenårene og frem til våren 2006, da hun meldte seg ut. Hun var medlem av Nærøy kommunestyre 1999–2007, medlem av Nord-Trøndelag fylkesting 2003–2007 og SVs 2. vararepresentant til Stortinget fra Nord-Trøndelag 2005–2009. Hun var også nestleder i Nord-Trøndelag SV og medlem av SVs internasjonale utvalg. Aglen var medlem av Trondheim bystyre og formannskap (kommunalråd) for Senterpartiet 2007–2011. Hun har hatt flere offentlige verv, blant annet som styremedlem i TrønderBilene, Helse Midt-Norge, Filmfest Trondheim og Norsk Helsenett, og styreleder i Rusbehandling Midt-Norge.
Aglen var rådmann i Moskenes kommune i 2011 og kommunikasjonssjef i SIVA i Trondheim 2011–2014. I 2014 ble hun politisk kommentator i Adresseavisen i Trondheim. I november 2016 ble hun politisk redaktør i samme avis. I 2019 ble hun ansatt som kommentator i VG.
NM i svømming kortbane 1978

NM i svømming kortbane 1978 ble arrangert i Oslo 3.-5. mars 1978.
Unshake

Unshake er et program for å utføre en prosess som kalles deconvoluting av bilder. Prosessen blir også omtalt som deblurring og sharpening i engelsk språk. Begrepene oversettes til de like dårlige norske begrepene udiffusering og skjerping. Resultatet av prosessen er at bilder som i utgangspunktet er noe uskarpe blir vesentlig skarpere. Grenseverdier oppgitt av utvikleren er at en punktkilde er diffusert til 4px ved normal operasjon av programvaren og til 8px ved bilder som er særdeles ut av fokus.
Til forskjell fra en del andre tilsvarende programmer så gjør dette programmet hele prosessen automatisk. Programmet kjører under Java, så støtte for dette miljøet må være installert.
Bevegelsesuskarphet kommer gjerne av at kameraet holdes for ustøtt ved lange lukkertider. En del moderne kameraer har innebygde løsninger som skal motvirke dette, enten ved bevegelige prismer i objektivet eller ved at billedsensoren sitter i en bevegelig ramme. Som oftest styres begge disse elektronisk.
Manglende fokus kommer som oftest av at motivet er i bevegelse og beveger seg ut av fokalplanet, eller i et moderne kamera med autofokus at kameraets automatiske fokussystem ikke har låst på riktig område i bildet eller at det ikke har klart å fokusere overhodet.
Kate Beckinsale

Tidlig liv

Kate Beckinsale ble født i London. Hun vant tidlig priser i forfatterkonkurranser for unge talenter, og etter å ha fullført skolen i London fulgte hun i sine foreldres fotspor og startet en skuespillerkarriere. Hennes første rolle var i One Against the Wind, en TV-film om andre verdenskrig som ble sendt i 1991. Beckinsale studerte fransk og russisk litteratur på New College i Oxford, men hun fullførte aldri noen grad. Hun mente imidlertid at studiene i fremmede språk og litteraturer ville gi henne bredde innen skuespilleryrket.

Filmkarriere

I løpet av sine første år ved Oxford ble Beckinsale tilbudt en rolle i Kenneth Branaghs kinofilm Stor ståhei for ingenting, som er en filmversjon av Shakespeares skuespill. Hun tilbragte det siste året i studiene sine i Paris, og etterpå bestemte hun seg for å slutte på universitetet og konsentrere seg om skuespilleryrket. Hun opptrådte deretter i noen få bemerkelsesverdige men lavt profilerte filmer, inkludert Nye vinder over Cold Comfort Farm (1995), Shooting Fish (1998) og The Last Days of Disco (1998). Under denne tiden opptrådte hun også både i TV-filmer og på teaterscenen.
Beckinsales første store amerikanske film, Brokedown Palace (1999) var ingen kommersiell suksess. Kort tid etterpå fikk hun en rolle i filmen Pearl Harbor fra 2001, en film som endte opp med å bli en av de mest innbringende filmene det året. I de påfølgende årene opptrådte hun i en rekke amerikanske filmer som var høyt profilerte, men som mottok ganske dårlige kritikker, inkludert Serendipity (2001), Underworld (2003) og Van Helsing (2004). Hun har også spilt rollen som Ava Gardner i filmen The Aviator, en rolle som krevde at hun gikk opp nesten 10 kg.
I 2005 ble Beckinsale plassert på en 85.-plass i FHMs liste over de «100 mest sexy kvinnene i verden». Hun hadde også tidligere vært på 16.-plass i Maxims «HOT 100», 63.-plass i Stuff Magazines «100 mest sexye kvinner i verden» (2002), og hun ble valgt ut av Hello magazine som «Englands #1 Beauty», også i 2002.
I januar 2006 gjentok Beckinsale rollen sin som en vampyr som er hemmelig (og forbudt) forelsket i en varulv i filmen Underworld: Evolution, en oppfølger til 2003-filmen Underworld. Filmen ble igjen regissert av hennes ektemann, Len Wiseman, og havnet på førsteplass over billettinntekter i åpningshelgen, da den spilte inn over 26 millioner amerikanske dollar.
Den 24. januar 2006 ble Beckinsale lurt i MTV-programmet Punk'd.

Personlig liv

Beckinsale var sammen med den walisiske skuespilleren Michael Sheen lenge, og de to har datteren Lily Mo Sheen (født 31. januar 1999) sammen. Sheen hadde en rolle sammen med Beckinsale i Underworld, og han var også med i en sekvens der Beckinsales rollefigur husker tilbake i film nummer to. I juni 2003, få måneder etter at hun hadde brutt med Sheen, ble hun forlovet med regissøren av Underworld, Len Wiseman, og de to giftet seg 9. mai 2004.
Beckinsale har magesår og var anorektisk som barn. Hun har også uttalt at hun hater å bruke korte bukser. Skuespilleren Samantha Beckinsale er hennes halvsøster.
Gustav Knepper kraftverk

Gustav Knepper kraftverk  er et varmekraftverk i delstaten Nordrhein-Westfalen i det vestre Tyskland. Det har en installert produksjonskapasitet på 3250 MW, fordelt på 1 blokk levert av Siemens og AEG. 
Anlegget ble påbegynt omkring 1965 og stod ferdig i 1971. Brenselkilden er steinkull, naturgass og råolje. Operatør er energiselskapet E.ON Energie AG. 
De totale CO2-utslippene i 2008 var ca. 1 654 300 tonn, mens det samme årets kvote var 1,13 mill tonn.
Valen sjukehus

Valen sjukehus (tidligere Valen Sinnsykeasyl) er et psykiatrisk sykehus på Valen i Kvinnherad kommune. Sykehuset har 35 døgnbehandlingsplasser fordelt på fire poster: akuttpost, psykosepost, sikkerhetspost og sikkerhet og rehabiliteringspost.
Sjukehuset ble etablert som Vestlandets største sinnssykeasyl utenfor Bergen i 1910. En forutsetning for etableringen var at sjukehuset selv kunne produsere strøm. Som det første sjukehuset i Norden etablerte man et eget kraftverk for bruk til elektrisk oppvarming. De første tiårene var det ca. 230 pasientplasser ved sykehuset. Da det stadig var overfylt ble kapasiteten i 1939 utvidet til 296 plasser. Lobotomi var en utbredt praksis ved alle sinnssykehus i etterkrigstiden. På Valen brukte man elektrosjokk som narkose. Praksisen med lobotomering av psykiatriske pasienter ble avviklet på Valen rundt 1964.
I 2012 ble Valemoen (1909), brannstasjonen (1909) og gravlunden (1911) fredet ved forskrift. Sykehuset hadde egen gravlund i stedet for kirkegården i bygda. Valemoen var det gamle hovedbygget og ble tegnet av arkitekt Sigurd Lunde.
Konrad Lunde var overlege og direktør i 42 år. Sønnen Tjerand Lunde var direktør etter ham. Olav H. Hauge var pasient der.
Sørsia gerilja

Sørsia Gerilja er en trondheimsbasert hiphop-gruppe bestående av «Kaptein på skuta», «Ben Baller», «Frank Tastisk», «Mala Fama», «RundeEN» og «Rudebwoay». Gruppa ga i 2005 ut debutalbumet Sørsia Mixtape, på Prakka Records. Gruppa ble i 2005 politianmeldt av Sør-Trøndelag politidistrikt, for å ha navngitt en politikvinne og kalt henne for «makkaludder» i låta «Fuck you» .
Tause vitner

Handling og karakterer

Programmet fulgte opprinnelig den kvinnelige patologen Dr. Sam Ryan (som ble forfremmet til professor i løpet av serien), spilt av Amanda Burton. Denne karakteren ble derimot tatt ut tidlig i den åttende serien i 2004.
Det var mange faste biroller som ble skiftet ut i nesten hver sesong, men Dr. Leo Dalton (spilt av William Gaminara) og Dr. Harry Cunningham (spilt av Tom Ward), som ble introdusert i den sjette serien i 2002, forble gjennom sesongene og tok etter hvert over plassen som hovedkarakterene, der Dalton tok over plassen som professor.
En ny karakter, Dr. Nikki Alexander (spilt av Emilia Fox), ble introdusert til teamet i den åttende sesongen, og det er herfra handlingen er best kjent i Norge. Nikki begynte som rettsmedisinsk antropolog, ikke en patolog, og var opprinnelig tatt med i teamet for å analysere knokler. Alexander ble senere representert med de nødvendige kvalifikasjonene for å erstatte stillingen til en patolog, selv om hun egentlig startet med å ha doktorgrad i antropologi og ikke en medisinsk kvalifikasjon. Da Harry forlot serien i sesong 15, fikk Leo og Nikki en ny kollega i Dr. Jack Hodgson (David Caves) og dessuten noe uventet hans personlige lab-assistent Dr. Clarissa Mullery (Liz Carr) fra og med første episode "Forandring" (Org. "Change") i sesong 16. Leo Dalton døde i siste episode i sesong 16 da han reddet en afghansk landsby fra en selvmordsbomber.
Noen tidlige sesonger foregikk i Cambridge, men ble senere flyttet til London.

Musikk

Musikken til serie-introen for Tause vitner er en sang kalt «Silencium» av John Harle. Bakgrunnsmusikken for Tause vitner fra sesong 9 og utover er skrevet av den BAFTA-nominerte komponisten Sheridan Tongue.
Wikipedia på albansk

Wikipedia på albansk (Wikipedia shqip) er den albanske utgaven av Wikipedia, og ble startet den 12. oktober 2003. Den 8. januar 2008 hadde den albanske Wikipedia 18 295 artikler og er dermed den 50. største Wikipedia ifølge Liste over Wikipediaer.
GameDaily

GameDaily (GD) var en amerikansk videospillnettside.
Den ble startet opp i 1995 av Mark Friedler med navnet Gigex. Da fokuserte den på gratis spilldemoer.
I 2011 ble siden stengt ned, og de ansatte ble flyttet sammen med Joystiq.
Safe Harbor-avtalen

Safe Harbor-avtalen (Safe Harbor, engelsk for Sikker havn) var en avtale mellom EU og USA som regulerer overføring av personopplysninger fra et EU-/EØS-land til USA. Avtalen ble inngått i 2000 i medhold av EUs personverndirektiv artikkel 25 nr 6. 
Avtalen skulle sikre at virksomheter lovlig kunne overføre personopplysninger fra EØS-land til virksomheter i USA. Forutsetningen var at den amerikanske bedriften er sertifisert etter Safe Harbor-prinsippene.
Ved en avgjørelse i EUs øverste rettsinstans 6. oktober 2015 ble avtalen erklært ugyldig. Saken for EUs domstol ble reist i forbindelse med en tvist reist for irske domstoler, mellom Maximillian Schrems og Data Protection Commissioner (EUs kommissær for databeskyttelse). Kommissæren hadde avslått å behandle Max Schrems klage over at Facebook Ireland Ltd utleverte sine brukeres personopplysninger til USA og oppbevarer dem på servere i dette landet.
Avtalen er senere erstattet av Privacy Shield-rammeverket.